Helsingin poliisi kertoo lennättäneensä tänään aamuyöllä kymmenennen palautuslennon Bagdadiin Irakiin.

Kaikki paluulennolla lentäneet ovat olleet vapaaehtoisesti palaavia ja turvapaikkahakemuksensa peruuttaneita irakilaisia.

Poliisin mukaan palautettavien määrä on ollut keskimäärin lähes sata ihmistä lentoa kohden. Helsingin poliisilaitoksen järjestämillä tilauslennoilla kotimaahansa on palannut tähän mennessä lähes tuhat irakilaista.

Poliisi kertoo, että turvapaikanhakijoiden ja ulkomaalaisten palautukset toteutetaan tapauskohtaisesti. Vaihtoehtoina ovat omaehtoinen palaaminen, viranomaisten valvoma maasta poistuminen tai ihmisen saattaminen suoraan kohdemaahan joko reittilennoilla tai tilauslennoilla. Tilauslentojen kustannukset vaihtelevat 20 000 ja 200 000 euron välillä lentoa kohden.